b'\n_START_ARTICLE_\nMalcolm II.\n_START_PARAGRAPH_\nMalcolm II. (\xc5\xa1kot. M\xc3\xa1el Coluim mac Cin\xc3\xa1eda) (?, oko 980. \xe2\x80\x93 dvorac Glamis, Angus, 25. studenog 1034.), \xc5\xa1kotski kralj od 1005. do 1034. godine; \xc4\x8dlan dinastije Alpina. Prema kronici, bio je veliki kralj Albe, \xc5\xa1to je zna\xc4\x8dilo da je na \xc5\xa1irem teritoriju dana\xc5\xa1nje \xc5\xa0kotske bilo vi\xc5\xa1e dr\xc5\xbeavica, kao i u tada\xc5\xa1njoj Irskoj, a Kraljevstvo Alba je bilo tek jedno od njih._NEWLINE_Bio je sin \xc5\xa1kotskog kralja Kennetha II. (\xe2\x80\xa0 995.) i unuk kralja Malcolma I. (\xe2\x80\xa0 954.). Naslijedio je prijestolje nakon \xc5\xa1to je ubio svog brati\xc4\x87a, kralja Kennetha III. Vlast je osigurao time \xc5\xa1to je pobjedio northumbrijsku vojsku u bitci kod Carhama (o. 1016.). Budu\xc4\x87i da nije imao mu\xc5\xa1kog nasljednika, nastojao je osigurati prijestolje k\xc4\x87erinom sinu, Duncanu, zbog \xc4\x8dega je poku\xc5\xa1ao eliminirati sve potencijalne pretendente na kraljevsku krunu. Unato\xc4\x8d tome, pre\xc5\xbeivio je Macbeth, koji je imao rodbinske veze s Kennethom II. i Kennethom III.'